Screenshot Index

POLICAJAC je udario Indexovog reportera šakom u glavu i bacio mu mobitel u more.



Podsjetimo, policija je ispraznila popularnu splitsku plažu Obojena svjetlost nakon poziva muškarca policiji, pri čemu je zaprijetio samoubojstvom. Muškarac je nazvao 192, predstavio se i kazao im: "Halo, imam bombu. Izvadio sam osigurač. Sklonite ljude da netko ne nastrada."



>> Eksplozije na splitskoj plaži, muškarac se raznio bombom



Indexov reporter Drago Miljuš bio je na terenu i izvještavao uživo s javne površine, ispred policijske blokade.



U jednom trenutku policajac je počeo tjerati našeg reportera i gurati ga.



"Udalji se, boga ti, udalji se, jebate!" govorio mu je.







"Je li moram kisnuti radi tebe?"



Miljuš je pokušavao smiriti policajca, govoreći mu da nije baš toliko velik da ga se mora gurati, a policajac mu je odvratio: "Je li moram kisnuti radi tebe? Ajde na cestu da vas privedu!"



Nastavio je gurati Indexovog reportera te mu zaprijetio mu je da će mu baciti mobitel u more, na što ga je naš novinar zamolio da ne bude nasilan.



Policajac mu je bacio mobitel u more. U tom trenutku se prekida prijenos uživo na Facebooku.



Nakon toga mu je prišao interventni policajac te iz zaleta udario našeg novinara šakom u glavu.



"Najradije bih te zadavio"



Šokirani reporter je rekao interventnom policajcu: "Udarili ste me šakom u glavu!".



Policajac mu je na to odgovorio: "Najradije bih te zadavio".



Indexov reporter potom je otišao na Hitnu pomoć, gdje je bio na šivanju usne. Dobio je jedan šav i pukla mu je sluznica. Pregledao ga je neurokirurg.







Policija ne zna ništa o tome



Kontaktirali smo splitsku policiju kako bismo dobili odgovore vezano uz ispad njihovog policajca te napad na Indexovog novinara.



Razgovarali smo s dežurnom službenicom PU splitsko-dalmatinske Anom Čepićem.



"Nemam takvu informaciju, neka podnese prijavu i mi ćemo napraviti apsolutno sve kao i uvijek po njoj.



Obavit ćemo izvide i poduzeti odgovarajuće mjere ako se utvrdi odgovornost", kazala je glasnogovornica Ana Čepić za Index o napadu na našeg reportera.